Lillestrøm

Lillestrøm er en kommune i Nedre Romerike i Viken. Kommunen ble dannet 1. januar 2020 ved sammenslåing av Fet, Skedsmo og Sørum kommuner. Navnet Lillestrøm på den nye storkommunen ble bestemt av Kommunal- og moderniseringsdepartementet i 2017. Lillestrøm by er den største tettbebyggelse i kommunen og etter SSBs definisjon en del av tettstedet Oslo.

Med 90 313 innbyggere, er Lillestrøm den fjerde største kommunen i Viken, og den niende største i landet per 2022.

Næringsliv 
Det er et bredt sammensatt næringsliv i Lillestrøm kommune. Lillestrøm kommune har en ambisjon om å være en attraktiv kommune for næringslivsetablering. Det satses blant annet innen miljøer for fornybar energi og helse. Lillestrøm kommune er en kommune i sterk vekst.

Kjeller er et av Norges største forskning-, innovasjons- og teknologimiljøer, med en unik historie knyttet til verdiskaping i store deler av Norge og internasjonalt.

På Kjeller ligger også en avdeling av Oslomet – storbyuniversitetet.

Messe- og konferansesenteret Norges Varemesse ligger i Lillestrøm by. Messesenteret «X Meeting Point» ligger på Hellerudsletta.

Lillestrøm Torv er bysenteret i Lillestrøm med beliggenhet midt i byen. Lillestrøm Torv har et totalt areal på 37.200 m², 60 butikker og i underkant av tre millioner besøkende hvert år. Kjøpesenteret ble etablert i mars 1985 og totalrenovert i 2017/2018.

Lillestrøm by har et godt kulturtilbud og flere scener som byr på konserter, forestillinger, festivaler og arrangementer. I Lillestrøm by er det etablert ca. 200 butikker og ca. 50 serveringssteder.

Strømmen Storsenter er et kjøpesenter på Strømmen i Lillestrøm kommune. Senteret er et av landets største i antall butikker, med totalt 195 butikker og spisesteder. Med en årsomsetning på 3,48 mrd.i 2020, er Strømmen Storsenter også Norges nest største senter i omsetning.

Medlemsorganisasjon for næringslivet i regionen heter Kunnskapsbyen Lillestrøm.

Samferdsel 
Jernbanen fra Oslo S deler seg ved Lillestrøm stasjon, mot henholdsvis Gardermoen og Jessheim i nord og Kongsvinger i øst. I vestlig retning går det direktetog til Oslo gjennom Romeriksporten samt lokaltog over bakken på Hovedbanen gjennom Groruddalen.

Det er to firefelts motorveier i kommunen. E6, som forbinder kommunen med Oslo og Gardermoen, passerer Skjetten, Skedsmokorset og Frogner. Riksvei 159 forbinder Strømmen og Lillestrøm med Oslo.

Lillestrøm ble i 2008, 2010, 2012, 2014 og 2016 av Syklistenes Landsforening kåret til Norges beste sykkelby. Skedsmo kommune (nå Lillestrøm) hadde et godt sammenhengende sykkelveinett, og promoterte dette blant annet gjennom et eget sykkelkart og tilbud om sykkelruter for nedlasting til GPS. For å bedre syklistenes fremkommelighet, innførte kommunen også egne unntak for syklister på enkelte enveiskjørte veier.

Kunst og kultur

Lillestrøm Kultursenter 
Lillestrøm Kultursenter er kommunens største kulturhus. Lillestrøm Kultursenter ble innviet i 1926 og har adressen Kirkegata 11. I 2006 ble en utvidet versjon av Lillestrøm Kultursenter åpnet, med påbygg på begge sider av den opprinnelige hovedbygningen.

Lillestrøm Kultursenter ligger ca. 150 meter fra Lillestrøm stasjon. Lillestrøm Kultursenter arrangerer konserter, teaterforestillinger, show og foredrag, samt tilbyr kurs- og konferansefasiliteter. Leietagere på Lillestrøm Kultursenter er blant annet Norsk Ballettinstitutt, Unge Viken Teater og Scene 5 - restauranten på Lillestrøm Kultursenter.

Nitja senter for samtidskunst 
«Nitja senter for samtidskunst» (tidligere Akershus Kunstsenter) åpnet i nye hus våren 2021. Huset er tegnet av Haugen/Zohar arkitekter. Kunstsenteret er støttet av Viken fylkeskommune og Lillestrøm kommune, og viser og formidler nasjonal og internasjonal samtidskunst, med skiftende utstillinger. Kunstsenteret huser også kunstlounge med temporære utstillinger, kunstbutikk, aktivitetsrom for barn og prosjektrom for utleie. Kafé Nitja holder til i kunstsenterets første etasje med servering inne og ute.

Fetsund Lenser 

Fetsund Lenser var et av de store tømmerfløtingsanleggene for sortering og bunting av tømmer og var i virksomhet fra 1861 til 1985. Anlegget er i dag fredet som et teknisk industrielt kulturminne og består av et to km langt fløtingsanlegg i elva og ca. 25 bygninger hvor de fleste er fredet.

Fetsund lenser er i dag fløtingsmuseum med utstillinger som formidler fløtingshistorie og historien om fløtingsanleggene på Bingen og Fetsund. Museumsområdet er et naturskjønt friområde med utendørs utstillinger, kaféer og museumsbutikk. I sommersesongen er det mulig å gå ut på fløtingsanlegget på 2,8 km med flytende gangveier.

På området ligger også besøkssenteret for Nordre Øyeren naturreservat, som formidler det spennende og unike naturlivet i Øyeren-deltaet, Nord-Europas største innlandsdelta. Både Fetsund lenser og Besøkssenteret er del av Museene i Akershus (MiA).

Samfundet 
Foretaket Lillestrøm Kultursenter eier selskapslokalet Samfundet, som ligger i Brogata 2b. Huset ble gitt i gave til Lillestrøm Kultursenter i 2001 fra Lillestrøm Arbeidersamfunn. I 2004 ble Samfundet flyttet fra Voldgata 6 til Brogata 2b. Historikk: 1860-1865: Huset ble bygget som en av tre arbeiderboliger for Tandberg Saga. Det ble bygget et søndre hus, et midtre hus og et nordre hus. Man er ikke sikker på hvilket av disse tre husene som er dagens «Samfundet». Det første sikre beviset på at huset eksisterte var ved folketellingen i 1865. Da bodde det syv familier, 40 personer, i det søndre huset, hvorav 11 av disse jobbet ved saga. Lillestrøm Arbeidersamfund, forkortet Samfundet, ble stiftet den 16. oktober 1881. I mange år var dette Lillestrøms viktigste politiske debattforum. Samfundet hadde i sine første tiår også en viktig funksjon i å bidra til «Medlemmenes opplysning og dannelse». Det nyttige skulle forenes med det underholdende, og Lillestrøms første kino åpnet her i 1907, med en pris for menn og halv pris for kvinner og barn.

Idrett 
I Lillestrøm kommune er det et stort idrettstilbud og mange idrettsanlegg – både kommunale anlegg og anlegg som idrettslagene selv har ansvaret for. Idrettslagene, som er medlem av Norges idrettsforbund (NIF), er organisert under Lillestrøm idrettsråd. Idrettsrådet har eget styre, og i 2021 ble det første gang ansatt en daglig leder.

Lillestrøm kommune har en avdeling som jobber med idrett. På kommunens nettside finnes oversikt over idrettshaller, svømmehaller, skiløyper, treningsparker, skøytebaner, skatepark og badeplasser.

LSK Kvinner Fotballklubb er en kvinnefotballklubb fra Lillestrøm. Den ble stiftet 10. oktober 1989 som Setskog/Høland. I 2001 ble de Team Strømmen og overtok plassen i Toppserien. Siden desember 2009 heter de LSK Kvinner FK. Det har vunnet Toppserien sju ganger, delt flest med Trondheims-Ørn, vunnet seks cupgull og tatt «The Double» fem ganger. De spiller sine kamper i LSK-hallen.

Lillestrøm Sportsklubb (LSK), stiftet i 1917, har fotballag i eliteserien. LSK spiller sine hjemmekamper på Åråsen stadion i Lillestrøm.

Kirkebygg 

Den norske kirke:
 Blaker kirke
 Dalen kirke
 Fet kirke
 Frogner kirke
 Frogner gamle kirke
 Lillestrøm kirke
 Skedsmo kirke
 Strømmen kirke
 Sørum kirke

Andre samfunn:
 St. Magnus Katolske kirke
 Jesu Kristi kirke av siste dagers hellige har et kirkebygg i Lillestrøm.
 Oslo Kristne Senter
 Lillestrøm Metodistkirke
 Filadelfiakirken Lillestrøm
 Strømmen adventistkirke
 Siden 2003 har Den Thailandske Buddhistforening hatt sitt hovedkvarter, «Wat Thai Norway», i Lillestrøm.

Tidligere kirkebygg:
 Asak kirke
 Asak kirkeruin
 Borgen kirke
 Imshaug stavkirke
 Refsum kirke
 Skea kirke

Politikk

Kommunestyret er kommunens øverste politiske organ og består av 55 representanter. Kommunestyret ledes av ordfører. Lillestrøm kommunes kommunestyre ble første gang valgt under Kommunestyrevalget i 2019. 60,6 % av de stemmeberettigede benyttet seg av stemmeretten under valget som ga følgende resultat:

Endringene i antall stemmer og mandater gjelder det summerte resultatet av Kommunestyrevalget 2015 i de tre tidligere kommunene Skedsmo, Fet og Sørum.

Historie

Lillestrøm kommune (1902–1962)
Tettstedet Lillestrøm vokste fram som følge av at sagbruksprivilegiene ble opphevet i 1860. De første årene vokste bebyggelsen mer eller mindre tilfeldig fram omkring sagbrukene og jernbanestasjonen. Lillestrøm var en del av Skedsmo kommune fram til 1908. Regjeringen bestemte at fra 1878 skulle tettstedet ha avgrenset selvstyre med navnet Lillestrøm bygningskommune. Lillestrøm og Lørenskog ble skilt ut som egne kommuner fra 1. januar 1908. 1. januar 1962 ble Lillestrøm igjen slått sammen med Skedsmo.

Kommunereformen
I forkant av sammenslåingen ble det avholdt rådgivende folkeavstemninger i de tre kommunene. Fet og Skedsmo hadde avstemning 30. mai 2016. Spørsmålet var «Skal Fet og Skedsmo sammen etablere en ny kommune?», med svaralternativene Ja, Nei eller Blank. Sørum hadde avstemning samtidig med stortingsvalget 2017, 10. og 11. september 2017, med spørsmålet om innbyggerne ønsker en sammenslåing med Skedsmo og Fet eller ikke.

Til tross for at alle tre avstemninger fikk et nei-flertall foreslo Høyre, Fremskrittspartiet og Venstre "Skedsmo kommune, Fet kommune og Sørum kommune slås sammen fra 1. januar 2020". Stortinget vedtok 8. juni 2017 sammenslåing til Lillestrøm kommune med 86 mot 83 stemmer.  
Høyre (48), Fremskrittspartiet (29) og Venstre (9) stemte for, mens Arbeiderpartiet	(55), Senterpartiet	(10), Sosialistisk Venstreparti	(7), Kristelig Folkeparti (10) og Miljøpartiet De Grønne (1) stemte mot.

I anledning kommunereformen ble det utredet om de nærliggende tettstedene Rånåsfoss i Sørum og Auli i Nes skulle tilhøre samme kommune. I henhold til kommuneloven tilfaller grensejustering Kommunal- og moderniseringsdepartementet og ikke Stortinget. Fylkesmannen i Oslo og Akershus tok som ledd i dette initiativ til en innbyggerundersøkelse. Denne viste at hele 78 prosent av Auli-beboerne vil forbli i Nes (Akershus), mens 15 prosent foretrekker nye Lillestrøm kommune. Blant Rånåsfoss-beboerne så vil 46 prosent forbli i Sørum, mens 39 prosent vil gå over til Nes (Akershus). Fylkesmannen anbefalte 27. april at Rånåsfoss skulle bli en del av Nes (Akershus) Kommunal- og moderniseringsdepartementet vedtok senere grensejusteringen i tråd med Fylkesmannens anbefaling med virkning fra 1. januar 2020.

Tettsteder i Lillestrøm kommune 
 av innbyggerne i Oslo (tettsted) tilhører Lillestrøm kommune (Strømmen, Lillestrøm, Skjetten, Kjeller, Skedsmokorset og Heksebergåsen)

Referanser 

Norske kommuner etablert i 1908
Kommuner opphørt i 1962